

**Σχολή Διοίκησης και Οικονομίας**

**Τμήμα Διοίκησης Επιχειρήσεων**

**Μάθημα:** Διοίκηση Λειτουργιών και Παραγωγής (Κωδ. 610)

**Οδηγίες για τις Εργασίες Εξαμήνου**

**(Συντελεστής Βαρύτητας Αξιολόγησης: 40%)**

Μάρτιος 2014

Οι εργασίες που ανατίθεvται στα πλαίσια του μαθήματος «Διοίκηση Λειτουργιών και Παραγωγής» θα πρέπει να προετοιμαστούν, να συνταχθούν και να παρουσιαστούν είτε από έναν σπουδαστή είτε από ομάδα δύο μόνον σπουδαστών.

Το θέμα της εργασίας επιλέγεται από μια κατάσταση θεμάτων που φαίνεται στον παρακάτω πίνακα.

|  |  |
| --- | --- |
| **α/α** | **ΤΙΤΛΟΣ ΘΕΜΑΤΟΣ** |
| 1. | Η Προσέγγιση των Έξι Σίγμα (Six Sigma) στη Διοίκηση Ποιότητας |
| 2. | Συστήματα Push and Pull / Συστήματα Just in Time |
| 3. | Λειτουργική Ανάπτυξη Ποιότητας (Quality Function Deployment –QFD) |
| 4. | Οργάνωση και Προγραμματισμός Παραγωγής για Εποχιακή Ζήτηση |
| 5. | Ανάλυση ABC για τον Έλεγχο Αποθεμάτων |
| 6. | Ενιαίος Προγραμματισμός Παραγωγής και Μεταφορών |
| 7. | Πολιτικές Αντικατάστασης Εξοπλισμού |
| 8. | Αποφάσεις Στρατηγικής στην Ανάπτυξη Νέων Προϊόντων |
| 9. | Αποφάσεις Επαναχρησιμοποίησης Υλικών στην Οργάνωση Παραγωγής |
| 10. | Ο Ανθρώπινο Παράγοντας στο Σχεδιασμό Υπηρεσιών |

Η βασική επιδίωξη της ανάθεσης των εργασιών αυτών είναι να εξεταστούν και να αναλυθούν από τους φοιτητές ο ρόλος, τα χαρακτηριστικά και τα ιδιαίτερα ζητήματα που αφορούν στις δραστηριότητες της διοίκησης και οργάνωσης παραγωγικών συστημάτων μέσα από διαφορετικές κατηγορίες προβλημάτων. Οι φοιτητές θα πρέπει να είναι σε θέση να κατανοήσουν τις βασικές έννοιες του θέματος που πραγματεύονται, τις θεωρίες που υποστηρίζουν την ανάλυσή του, καθώς και τα σχετικά μοντέλα και μεθοδολογίες που εφαρμόζονται στα πλαίσια της λειτουργίας της παραγωγής.

Για την ανάπτυξη της εργασίας θα πρέπει αρχικά να ανατρέξετε στο βασικό διδακτικό σύγγραμμα του μαθήματος, καθώς και τα προτεινόμενα βοηθητικά συγγράμματα. Στη συνέχεια, προτείνεται να μελετήσετε και να επιχειρήσετε να κατανοήσετε το περιεχόμενο του θέματός σας και μέσα από άλλες σχετικές μελέτες/δημοσιεύσεις (βιβλιογραφία) που μπορείτε να αναζητήσετε και να βρείτε στη βιβλιοθήκη ή ηλεκτρονικά σε περιοδικά ή άλλα βιβλία κλπ., καθώς και στις βιβλιογραφικές αναφορές που αυτές φέρουν.

Η εργασία θα έχει έκταση 2000 – 2500 λέξεων περίπου, και θα περιλαμβάνει ενδεικτικά τα εξής μέρη:

* Τίτλος θέματος
* Περίληψη (Σύνοψη εργασίας)
* Περιεχόμενα
* Εισαγωγή
* Βιβλιογραφική Επισκόπηση (Υπόβαθρο Θέματος)
* Ανάλυση – μπορεί να περιλαμβάνει έναν αριθμό υπο-ενοτήτων (π.χ. Προσεγγίσεις, Μεθοδολογίες, Εφαρμογές)
* Συμπεράσματα και Προτάσεις
* Αναφορές/Βιβλιογραφία
* Παραρτήματα (εάν απαιτείται)

Επίσης, θα πρέπει να έχετε υπόψη σας τα εξής:

* Η Περίληψη (Σύνοψη) της εργασίας δε θα πρέπει να υπερβαίνει τη μια σελίδα, αλλά θα πρέπει να προσελκύει το ενδιαφέρον του αναγνώστη για την ανάγνωση της υπόλοιπης εργασίας.
* Όλες οι βιβλιογραφικές αναφορές θα πρέπει να παρατίθενται στην ενότητα Αναφορές/Βιβλιογραφία με αλφαβητική σειρά, πρώτα οι ξενόγλωσσες και μετά οι ελληνικές. Η λίστα των βιβλιογραφικών αναφορών θα πρέπει να είναι πλήρης και να περιέχει όλα τα στοιχεία κάθε αναφοράς, δηλαδή ονόματα συγγραφέων, χρονολογία, καθώς και αριθμούς σελίδων και τόμων (για εργασίες σε περιοδικά και πρακτικά), ή εκδοτικό οίκο, αριθμό και τόπο έκδοσης (για βιβλία). Όλες οι αναφορές θα πρέπει να παρατίθενται στο τέλος με την εξής διάταξη:

*Επώνυμο Συγγραφέα*, *Αρχικά Ονόματος Συγγραφέα*, (*Έτος* *΄Εκδοσης*), *Τίτλος δημοσίευσης*, Στοιχεία Έκδοσης (*Τίτλος Περιοδικού, Vol., pp., ή Εκδοτικός Οίκος, Αριθμός Έκδοσης για βιβλία)*

π.χ. για βιβλία:

Bowersox, D.J., Closs, D. and Cooper, M.B. (2007), Supply Chain Logistics Management, McGraw-Hill, 2nd Edition

π.χ. για περιοδικά:

Lambert, D.M., and Cooper, M. (2000), “Issues in supply chain management”, *Industrial Marketing Management*, Vol.29, pp.65–83

* Στο κυρίως μέρος του κειμένου της εργασίας θα πρέπει να υπάρχουν όλες οι αναφορές που χρησιμοποιήθηκαν (και αναφέρονται στη βιβλιογραφία) στο κατάλληλο σημείο και με τον κατάλληλο τρόπο. Τα επώνυμα των συγγραφέων και η χρονολογία των αντίστοιχων αναφορών στο κυρίως κείμενο θα πρέπει να αναγράφονται ως εξής:

Π.χ.

“Σύμφωνα με τον Porter (2001) διακρίνονται έξι κατηγορίες ……” ή “Διακρίνονται έξι κατηγορίες ….. (Porter, 2001)”

* Η γραμματοσειρά που θα χρησιμοποιήσετε μπορεί να είναι Times New Roman ή κάποια παρόμοια με χαρακτήρες μεγέθους 12 στ. (εκτός από τους τίτλους των ενοτήτων που μπορεί να είναι 14 ή 16 στ.).

Η αξιολόγηση της εργασίας θα γίνει σε δύο μέρη. Το ένα μέρος (50%) θα αφορά στο γραπτό κείμενο που θα συντάξετε και τα κριτήρια αξιολόγησης θα είναι τα εξής:

* Η σφαιρική κατανόηση του θέματος (εννοιών, θεωριών, προσεγγίσεων, μεθοδολογιών, σχετικών εφαρμογών)
* Η παράθεση όλων των βασικών ζητημάτων που εμπεριέχονται στο θέμα που πραγματεύεστε
* Η ορθή διαμόρφωση του κειμένου σύμφωνα με τις υποδείξεις / οδηγίες που σας δίνονται
* Η σωστή και κατάλληλη χρήση της βιβλιογραφίας και των αναφορών τόσο μέσα στο κείμενο της εργασίας, όσο και στην αντίστοιχη ενότητα (στο τέλος) όπου παρατίθενται τα λεπτομερή στοιχεία τους.

Το δεύτερο μέρος της αξιολόγησης (50%) θα αφορά κυρίως στην ικανότητα παρουσίασης των βασικών σημείων του θέματος που εξετάζετε με τρόπο σαφή και περιεκτικό, καθώς και στη δυνατότητα απόκρισης στις ερωτήσεις που θα σας γίνουν στο τέλος της παροσίασής σας.